Lufthavnsdirektør forventer, at indenrigstrafikken stiger igen.

Aalborg Lufthavn har oplevet den bedste juni siden 2019 målt på udenrigstrafikken, men til gengæld er indenrigstrafikken dykket. Det viser nye tal fra den nordjyske lufthavn. Samlet benyttede 132.550 passagerer Aalborg Lufthavn i juni, hvilket er omkring 5000 færre end i samme måned sidste år, hvor passagertallet lå på 137.723. Udenrigs- og chartertrafikken havde dog sammenlagt cirka 4000 passager flere i juni i år sammenlignet med sidste år. - Højsæsonen er i fuld gang, og det betyder, at der skrues op for ferietrafikken til udlandet - hvad enten feriedrømmen er sol og afslapning, naturoplevelser, storbyferie eller noget helt fjerde. I år har vi med blandt andet de nye spanske ruter og Island nogle helt nye feriemuligheder at tilbyde, der supplerer et stærkt charterprogram til for eksempel Grækenland, Tyrkiet og Bulgarien, siger lufthavnsdirektør Niels Hemmingsen. Påvirket af problemer i København Indenrigstrafikken var i en stor del af juni påvirket af flyveledermangel i Københavns Lufthavn, men en ny aftale skulle betyde færre og mindre forsinkelser på afgange til og fra København. - Det er glædeligt, at der er fundet en løsning på problemerne med forsinkelser i Københavns Lufthavn. Det kommer til at få stor betydning sommeren igennem, og det giver også god anledning til en tur til selve København – særligt når det gode danske sommervejr vi så i juni forventeligt vender tilbage, siger Niels Hemmingsen.